CELEX: 62020TN0302
Language: el
Date: 2020-05-15 00:00:00
Title: Υπόθεση T-302/20: Προσφυγή της 15ης Μαΐου 2020 — Del Valle Ruiz κ.λπ. κατά ΕΣΕ

27.7.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 247/31
            
         
      Προσφυγή της 15ης Μαΐου 2020 — Del Valle Ruiz κ.λπ. κατά ΕΣΕ
      (Υπόθεση T-302/20)
      (2020/C 247/41)
      Γλώσσα διαδικασίας: η ισπανική
      
         Διάδικοι
      
      
         Προσφεύγοντες: Antonio Del Valle Ruiz (Πόλη του Μεξικού, Μεξικό) και άλλοι 36 προσφεύγοντες (εκπρόσωποι: P. Rubio Escobar, R. Ruíz de la Torre Esporrín και B. Fernández García, δικηγόροι)
      
         Καθού: Ενιαίο Συμβούλιο Εξυγίανσης
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να ακυρώσει την απόφαση (SRB/EES/2020/52) του Ενιαίου Συμβουλίου Εξυγίανσης, της 17ης Μαρτίου 2020, για το αν πρέπει να χορηγηθεί αποζημίωση στους μετόχους και τους πιστωτές σε σχέση με τις δράσεις εξυγίανσης που έχουν πραγματοποιηθεί για την Banco Popular Español SA.
               
            
                  —
               
               
                  να καταδικάσει το καθού και τους παρεμβαίνοντες προς πλήρη ή εν μέρει στήριξη των αιτημάτων του στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής οι προσφεύγοντες προβάλλουν έξι λόγους.
      Με τον πρώτο λόγο προσφυγής προβάλλεται παράβαση του άρθρου 15, παράγραφος 1, στοιχείο ζ', του κανονισμού (ΕΕ) αριθ. 806/2014, του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 [εφεξής: κανονισμός (ΕΕ) αριθ. 806/2014]. Προβάλλεται συναφώς ότι οι πρώην μέτοχοι της Banco Popular δεν έπρεπε να έχουν υποστεί περισσότερες απώλειες με την εξυγίανση από εκείνες που θα είχαν υποστεί σε περίπτωση κανονικής αφερεγγυότητας.
      Με τον δεύτερο λόγο προσφυγής προβάλλεται παράβαση του άρθρου 20, παράγραφος 16, του κανονισμού. Προβάλλεται συναφώς ότι με την προσβαλλόμενη απόφαση δεν αξιολογήθηκε αν οι πρώην μέτοχοι της Banco Popular θα είχαν τύχει καλύτερης μεταχείρισης σε διαδικασία κανονικής αφερεγγυότητας απ' ότι με την εξυγίανση, δεδομένου ότι η διαδικασία αφερεγγυότητας έχει εξομοιωθεί με την εκκαθάριση. Επιπλέον, η αξιολόγηση δεν πραγματοποιήθηκε από ανεξάρτητο πρόσωπο.
      Με τον τρίτο λόγο προσφυγής προβάλλεται παράβαση του άρθρου 41, παράγραφος 2, του Χάρτη Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης), στο μέτρο που προσβλήθηκε το δικαίωμα ακροάσεως των πρώην μετόχων της Banco Popular πριν τη λήψη του ατομικού μέτρου που τους θίγει.
      Με τον τέταρτο λόγο προσφυγής προβάλλεται παράβαση του άρθρου 47 του Χάρτη. Υποστηρίζεται συναφώς ότι προσβλήθηκε το δικαίωμα των πρώην μετόχων της Banco Popular στην αποτελεσματική δικαστική προστασία με αποτέλεσμα να προσβληθούν τα δικαιώματά τους άμυνας.
      Με τον τέταρτο λόγο προσφυγής προβάλλεται παράβαση του άρθρου 17 του Χάρτη και του άρθρου 1 του πρωτοκόλλου αριθ. 1 της Ευρωπαϊκής Σύμβασης για την προάσπιση των Δικαιωμάτων του Ανθρώπου και των Θεμελιωδών Ελευθεριών, στο μέτρο που οι μέτοχοι στερήθηκαν του δικαιώματός τους ιδιοκτησίας χωρίς να λάβουν δίκαιη αποζημίωση για τη σχετική ζημία.
      Με τον έκτο λόγο προσφυγής προβάλλεται παράβαση του άρθρου 52 του Χάρτη. Προβάλλεται συναφώς ότι το ΕΣΕ στέρησε τους μετόχους από το δικαίωμά τους στην ιδιοκτησία χωρίς να τηρήσει τα εκ του νόμου προβλεπόμενα όρια.